
讝讘讞讬诐 爪 注"讗 - 驻讬专讜砖 砖讟讬讬谞讝诇抓

讜诇讻谉 讙诐 讗讬谉 讞讬讬讘讬谉 注诇讬讛谉 讻专转, 诇讗 诪砖讜诐 讗讻讬诇转 驻讬讙讜诇 (讗诐 讗讞转 诪注讘讜讚讜转 讛拽专讘谉 谞注砖转讛 讘诪讞砖讘转 讞讜抓 诇讝诪谞讜), 讜诇讗 诪砖讜诐 谞讜转专 (讗诐 谞讗讻诇讜 诇讗讞专 讛讝诪谉 讛诪讜转专 讘讗讻讬诇讛), 讜讗讬谉 讞讬讬讘 讻专转 讗诐 讗讻诇诐 讻砖讛讜讗 讟诪讗, 诇驻讬 砖专拽 讝专讬拽讛 专讗讜讬讛 拽讜讘注转 讗讬住讜专讬诐 讗诇讛 注诇 讛拽专讘谉. 专' 注拽讬讘讗 讗讜诪专: 讝专讬拽讛 诪讜注讬诇讛 诇讗讬诪讜专讬诐 砖讬爪讗讜, 讜诇驻讬讻讱 诪讜注诇讬谉 讘讛谉 讗诐 谞讛谞讛 诪讛诐, 讜讞讬讬讘讬谉 注诇讬讛谉 注诇 讗讻讬诇转诐 诪砖讜诐 驻讬讙讜诇 谞讜转专 讜讟诪讗.


讜诪住讘讬专讬诐: 诪讗讬 诇讗讜 [讛讗诐 诇讗] 讘诪拽专讛 讚讛讚专 注讬讬诇讬谞讛讜 [砖讞讝专 讜讛讻谞讬住诐] 讗转 讛讗讬诪讜专讬诐 诇注讝专讛, 讜讛讬讜 讘诪拽讜诪诐 讘砖注转 讝专讬拽转 讛讚诐, 驻诇讬讙讬 [讞诇讜拽讬诐] 专' 讗诇讬注讝专 讜专' 注拽讬讘讗. 讜讘讛讗 驻诇讬讙讬 [讜讘讝讛 讛诐 讞诇讜拽讬诐]: 讚诪专 住讘专 [砖讞讻诐 讝讛, 专' 讗诇讬注讝专, 住讘讜专]: 诪讬驻住诇讬 [谞驻住诇讬诐] 讛讗讬诪讜专讬诐 讘讬讜爪讗, 讜诇讻谉 砖讜讘 讗讬谉 诇讛诐 转拽谞讛 讘讝专讬拽转 讛讚诐, 讜诪专 住讘专 [讜讞讻诐 讝讛, 专' 注拽讬讘讗, 住讘讜专]: 诇讗 诪讬驻住诇讬 [谞驻住诇讬诐] 讘讬讜爪讗, 讜讻讚注转 专' 讬讜讞谞谉, 讜诇讻谉 讛讝专讬拽讛 诪讜注讬诇讛 讘讛诐?


讗诪专 专讘 驻驻讗: 讘诪拽专讛 讚讛讚专 注讬讬诇讬谞讛讜 [砖讞讝专 讜讛讻谞讬住诐] 讗转 讛讗讬诪讜专讬诐 诇注讝专讛, 讜讗讝 讝专拽 注诇讬讛诐 讗转 讛讚诐 鈥� 讻讜诇讬 注诇诪讗 诇讗 驻诇讬讙讬 [讛讻诇 讗讬谞诐 讞讜诇拽讬诐], 讜讗祝 专' 讗诇讬注讝专 住讘讜专 砖讝专讬拽转 讛讚诐 讛讻砖讬专转诐, 讜讗讬谉 讛讬爪讬讗讛 驻讜住诇转诐. 讜讛讻讗 讘讚讗讬转谞讛讜 讗讘专讗讬 [讜讻讗谉 讘讝诪谉 砖讛诐 谞诪爪讗讬诐 讘讞讜抓] 讘砖注转 讝专讬拽转 讛讚诐 驻诇讬讙讬 [谞讞诇拽讜] 专' 讗诇讬注讝专 讜专' 注拽讬讘讗. 讜讘讛讗 驻诇讬讙讬 [讜讘注拽专讜谉 讝讛 谞讞诇拽讜], 讚诪专 住讘专 [砖讞讻诐 讝讛, 专' 讗诇讬注讝专, 住讘讜专]: 讗讬谉 讝专讬拽讛 诪讜注诇转 (诪讜注讬诇讛) 诇讬讜爪讗 讻讗砖专 讛讜讗 讘讞讜抓, 讜诪专 住讘专 [讜讞讻诐 讝讛, 专' 注拽讬讘讗, 住讘讜专]: 讝专讬拽讛 诪讜注诇转 诇讬讜爪讗.


讜转讜讛讬诐 注诇 讻讱: 讜讛讗 [讜讛专讬] 专讘 驻驻讗  注爪诪讜 讛讜讗 砖讗诪专 讛讬驻讱 讚讘专讬讜 讻讗谉, 讘讬讞住 诇砖转讬 讛诇讞诐 砖讬爪讗讜 诪讛诪拽讚砖 拽讜讚诐 讝专讬拽转 讚诪诐 砖诇 讻讘砖讬 讛注爪专转 (讛诪讻砖讬专讛 讗讜转诐 诇讗讻讬诇讛). 砖诐 讙诐 讻谉 谞讞诇拽讜 专' 讗诇讬注讝专 讜专' 注拽讬讘讗, 讛讗诐 讻砖谞讝专拽 讛讚诐 讘诪讞砖讘转 讞讜抓 诇讝诪谞讜 讞讬讬讘讬诐 注诇 砖转讬 讛诇讞诐 诪砖讜诐 驻讬讙讜诇. 讜注诇 讻讱 讗诪专 专讘 驻驻讗: 讗诐 谞讝专拽 讛讚诐 讘讚讗讬转谞讛讜 讗讘专讗讬 [讘讝诪谉 砖讛诐 谞诪爪讗讬诐 讘讞讜抓] 讻讜诇讬 注诇诪讗 诇讗 驻诇讬讙讬 [讛讻诇 讗讬谞诐 讞讜诇拽讬诐] 砖讗讬谉 讞讬讬讘讬诐 注诇讬讛诐, 讜讙诐 专' 注拽讬讘讗 住讘讜专, 砖讗讬谉 讝专讬拽讛 诪讜注诇转 诇讬讜爪讗. 讜讚讜讜拽讗 讘讚注讬讬诇讬谞讛讜 诇讙讜讜讗讬 驻诇讬讙讬 [讘砖讛讻谞讬住诐 诇驻谞讬诐 谞讞诇拽讜]!


讜诪砖讬讘讬诐, 讬砖 诇讞诇拽 讘讬谉 讛诪拽专讬诐: 讛谞讬 诪讬诇讬 [讚讘专讬诐 讗诇讛] 砖诇讚注转 讛讻诇 讗讬谉 讛讝专讬拽讛 诪讜注讬诇讛 诇讬讜爪讗, 谞讗诪专讜 讚讜讜拽讗 诇讙讘讬 [讗爪诇] 砖转讬 讛诇讞诐, 诪砖讜诐 讚诇讗讜 讙讜驻讬讛 讚讝讬讘讞讗 [砖讗讬谞诐 讙讜驻讜 砖诇 讛讝讘讞], 砖诇 讻讘砖讬 讛注爪专转. 讗讘诇 讗讬诪讜专讬谉, 讚讙讜驻讬讛 讚讝讬讘讞讗 [砖讙讜驻讜 砖诇 讝讘讞] 讛讜讗, 讬砖 诇讜诪专 砖诇讚注转 讛讻诇 诪讜注讬诇讛 诇讛诐 讝专讬拽讛 讻砖讛诐 讘驻谞讬诐, 讜专拽 讘讚讗讬转谞讛讜 讗讘专讗讬 驻诇讬讙讬 [讘讛讬讜转诐 讘讞讜抓 谞讞诇拽讜] 专' 讗诇讬注讝专 讜专' 注拽讬讘讗 讛讗诐 转讜注讬诇 诇讛诐 讛讝专讬拽讛.


讗 砖谞讬谞讜 讘诪砖谞讛: 注讜驻讜转 拽讜讚诪讬谉 诇诪谞讞讜转 诪驻谞讬 砖讛诐 诪讬谞讬 讚诪讬诐. 讜诪拽砖讬诐: 讗讚专讘讛 [诇讛讬驻讱], 谞讗诪专 砖诪谞讞讜转 转讛讬讬谞讛 拽讜讚诪讜转 诇注讜驻讜转, 砖讻谉 讬砖谞谉 讘爪讘讜专 讻讘讬讞讬讚, 讜讗讬诇讜 注讜驻讜转 讗讬谞诐 讘讗讬诐 讗诇讗 讻拽专讘谉 讬讞讬讚! 讜诪砖讬讘讬诐: 讗驻讬诇讜 讛讻讬 [讻讱] 诪讬谞讬 讚诪讬诐 注讚讬驻讬 [注讚讬驻讬诐].


讘 砖谞讬谞讜 讘诪砖谞讛 讻讬 诪谞讞转 讞讜讟讗 (砖讗讬谉 讬讚讜 诪砖讙转 诇讞讟讗转 讘讛诪讛 讗讜 注讜祝) 拽讜讚诪转 诇诪谞讞转 谞讚讘讛. 讜诪拽砖讬诐: 讗讚专讘讛 [诇讛讬驻讱], 谞讗诪专 砖诪谞讞转 谞讚讘讛 转讛讬讛 拽讜讚诪转 诇诪谞讞转 讞讜讟讗, 砖讻谉 讛讬讗 讟注讜谞讛 (诪讘讬讗讬诐 注诪讛) 砖诪谉 讜诇讘讜谞讛! 讜诪砖讬讘讬诐: 讗驻讬诇讜 讛讻讬 [讻讱] 诪谞讞转 讞讜讟讗 讛讘讗讛 注诇 讞讟讗 注讚讬驻讗 [注讚讬驻讛, 拽讜讚诪转], 砖讻谉 讛讬讗 诪讻驻专转, 诪讛 砖讗讬谉 讻谉 诪谞讞转 谞讚讘讛.


讗讬讘注讬讗 诇讛讜 [谞砖讗诇讛 诇讛诐 诇诇讜诪讚讬诐]: 讛讬讜 诇驻谞讬 讛讻讛谉 诪谞讞转 住讜讟讛 讜诪谞讞转 谞讚讘讛, 讗讬讝讜 诪讛谉 拽讜讚诪转? 讜爪讚讚讬 讛砖讗诇讛: 讛讗诐 诪谞讞转 谞讚讘讛 拽讚诪讛 [拽讜讚诪转], 砖讻谉 讛讬讗 讟注讜谞讛 砖诪谉 (讗讜) 讜诇讘讜谞讛, 讗讜 讚诇诪讗 [砖诪讗] 诪谞讞转 住讜讟讛 拽讚诪讛 [拽讜讚诪转], 砖讻谉 讛讬讗 讘讗讛 诇讘专专 注讜谉 讻讞诇拽 诪转讛诇讬讱 讛讘讚讬拽讛 砖诇 讛诪讬诐 讛诪讗专专讬诐?


 讜诪爪讬注讬诐:  转讗 砖诪注 [讘讜讗 讜砖诪注] 诪诪讛 砖砖谞讬谞讜 讘诪砖谞转谞讜: 诪谞讞转 讞讜讟讗 拽讜讚诪转 诇诪谞讞转 谞讚讘讛 诪驻谞讬 砖讛讬讗 讘讗讛 注诇 讞讟讗. 讜谞讚讬讬拽 诪讻讗谉: 讚讜讜拽讗 诪谞讞转 讞讜讟讗 讛讜讗 讚拽讚诪讛 [讛讬讗 砖拽讜讚诪转] 诇诪谞讞转 谞讚讘讛, 讛讗 [讗讘诇] 诪谞讞转 住讜讟讛 鈥� 诇讗. 讜讚讜讞讬诐: 诪讬 拽转谞讬 [讛讗诐 砖谞讛] 砖诪注诇转 诪谞讞转 讞讜讟讗 讛讬讗 诪驻谞讬 砖讛讬讗 诪讻驻专转? "诪驻谞讬 砖讛讬讗 讘讗讛 注诇 讞讟讗" 拽转谞讬 [砖谞讛], 讜讛讗 谞诪讬 [讜讝讜, 诪谞讞转 住讜讟讛, 讙诐 讻谉] 讘讗讛 注诇 讞讟讗, 砖谞住转专讛 讛住讜讟讛 注诐 讝专.


讜诪爪讬注讬诐 注讜讚, 转讗 砖诪注 [讘讜讗 讜砖诪注] 驻转专讜谉 诇砖讗诇讛 诪诪讛 砖砖谞讬谞讜 讘讘专讬讬转讗: 讝讜 拽讜讚诪转 诇讝讜, 砖讝讜 讘讗讛 诪谉 讛讞讬讟讬谉 讜讝讜 讘讗讛 诪谉 讛砖注讜专讬谉. 诪讗讬 诇讗讜 [讛讗诐 讗讬谉] 讛讻讜讜谞讛 诇诪谞讞转 谞讚讘讛 砖拽讜讚诪转 诇诪谞讞转 住讜讟讛? 讜讚讜讞讬诐: 诇讗, 讛讻讜讜谞讛 诇诪谞讞转 讞讜讟讗 砖拽讜讚诪转 诇诪谞讞转 住讜讟讛. 讜诪拽砖讬诐: 讗诐 讻谉, 诪讚讜注 谞讝拽拽讬诐 诇谞转讬谞转 讟注诐 讝讛 砖诇 讞讬讟讬诐 讜砖注讜专讬诐?


转讬驻讜拽 [转爪讗] 诇讬 讛诇讻讛 讝讜 诪讟注诐 讚讛讗 [砖讝讜, 诪谞讞转 讞讜讟讗] 诪讻驻专转, 讜讛讗 [讜讝讜, 诪谞讞转 住讜讟讛] 诇讗 诪讻驻专转, 讗诇讗 专拽 诪讘专专转 注讜讜谉!


 讜讚讜讞讬诐:  讜讗诇讗 诪讗讬 [诪讛] 转讗诪专, 砖讛讻讜讜谞讛 讛讬讗 诇诪谞讞转 谞讚讘讛 砖拽讜讚诪转 诇诪谞讞转 住讜讟讛? 转讬驻讜拽 [转爪讗] 诇讬 讛诇讻讛 讝讜 诪讟注诐 砖讝讜 诪谞讞转 谞讚讘讛 讟注讜谞讛 砖诪谉 讜诇讘讜谞讛, 讜讝讜 诪谞讞转 住讜讟讛 讗讬谞讛 讟注讜谞讛 砖诪谉 讜诇讘讜谞讛! 讗诇讗 讗讬谉 诇讛讜讻讬讞 诪诪讛 砖诇讗 谞讝讻专 讟注诐 谞讜住祝, 讻讬 讞讚 诪转专讬 讟注诪讬 [谞拽讬讟] [讗讞讚 诪砖谞讬 讟注诪讬诐 转驻住] 讜讛讝讻讬专.


讙 砖谞讬谞讜 讘诪砖谞讛: 讞讟讗转 讛注讜祝 拽讜讚诪转 诇注讜诇转 讛注讜祝. 讜诪讘专专讬诐: 诪谞讗 讛谞讬 诪讬诇讬 [诪谞讬谉 讛讚讘专讬诐 讛诇诇讜]? 讚转谞讜 专讘谞谉 [砖砖谞讜 讞讻诪讬诐] 讘注谞讬谉 拽专讘谞讜转 讛注讜祝, 讞讟讗转 讜注讜诇讛 砖诪讘讬讗 讞讜讟讗 注谞讬 注诇 砖讙讙转讜 讘诪拽讜诐 讞讟讗转 诪谉 讛讘讛诪讛: 诪讛 砖谞讗诪专 "讜讛拽专讬讘 讗转 讗砖专 诇讞讟讗转 专讗砖讜谞讛" (讜讬拽专讗 讛, 讞), 诪讛 转诇诪讜讚 诇讜诪专 (诪讛 讘讗 诇诇诪讚谞讜)? 砖讻谉 讗讬谉 转诇诪讜讚 诇讜诪专 砖讘讗 诇诇诪讚 砖转拽专讘 讞讟讗转 讛注讜祝 专讗砖讜谞讛, 诇驻谞讬 注讜诇转 讛注讜祝, 砖讛专讬 讻讘专 谞讗诪专 讘讛诪砖讱: "讜讗转 讛砖谞讬 讬注砖讛 注讜诇讛" (讜讬拽专讗 讛, 讬). 


讗诇讗 讝讛 讛讻转讜讘 讘谞讛 讗讘, 讘讗 诇诇诪讚 讻诇诇 诇讻诇 讛讞讟讗讜转 砖讬拽讚诪讜 诇拽专讘谞讜转 注讜诇讛 讛讘讗讜转 注诪讛谉, 讘讬谉 讞讟讗转 讛注讜祝 诇注讜诇转 讛注讜祝, 讘讬谉 讞讟讗转 讘讛诪讛 诇注讜诇转 讘讛诪讛, 讜讗驻讬诇讜 讞讟讗转 讛注讜祝 拽讜讚诪转 讘讛拽专讘讛 诇注讜诇转 讘讛诪讛.


讜诪住讻诪讬诐 讗转 讛诪拽讜专讜转 诇拽讚讬诪转 讞讟讗转 诇注讜诇讛: 讛诇讻讱 [注诇 讻谉], 讞讟讗转 讛注讜祝 砖拽讜讚诪转 诇注讜诇转 讛注讜祝 鈥� 谞诇诪讚 讛讚讘专 诪讛驻住讜拽 "讜讗转 讛砖谞讬 讬注砖讛 注讜诇讛", 讻诪讘讜讗专 讻讗谉. 讞讟讗转 讘讛诪讛 砖拽讜讚诪转 诇注讜诇转 讘讛诪讛 鈥� 诪讚专讘讬 专讞诪谞讗 [诪诪讛 砖专讬讘转讛 讛转讜专讛] 讘讞讟讗转 讛诇讜讬讬诐 诪谉 讛讗诪讜专 "讜驻专 砖谞讬 讘谉 讘拽专" (讘诪讚讘专 讞, 讞), 讻诪讘讜讗专 讘注诪讜讚 讛拽讜讚诐. 讞讟讗转 讛注讜祝 砖拽讜讚诪转 诇注讜诇转 讘讛诪讛 鈥� 诪"讝讛 讘谞讛 讗讘", 讻诪讘讜讗专 讻讗谉.


 讜诪爪讬注讬诐:  转讗 砖诪注 [讘讜讗 讜砖诪注], 住转讬专讛 诇讻诇诇 讝讛, 砖讻诇 讞讟讗讜转 拽讜讚诪讜转 诇注讜诇讜转 讛讘讗讜转 注诪讛谉, 诪诪讛 砖讘拽专讘谉 讬讜诇讚转 注谞讬讛 讛拽讚讬诐 注讜诇转 讛注讜祝 诇讞讟讗转 讛注讜祝, 砖谞讗诪专 "讗讞讚 诇注讜诇讛 讜讗讞讚 诇讞讟讗转" (讜讬拽专讗 讬讘, 讞), 讜注诇 讻讱 砖谞讬谞讜, 专' 讗诇讬注讝专 讗讜诪专: 讻诇 诪拽讜诐 砖谞转讞诇驻讛 讞讟讗转 诪谉 讛讘讛诪讛 讘拽专讘谉 诪谉 讛注讜祝, 讗诐 注谞讬 讛讜讗 讛诪拽专讬讘, 讻讙讜谉 讘诪讟诪讗 诪拽讚砖 讘砖讜讙讙, 砖讘诪拽讜诐 讻讘砖讛 诇讞讟讗转 诪讘讬讗 砖谞讬 注讜驻讜转, 讗讞讚 诇讞讟讗转 讜讗讞讚 诇注讜诇讛 鈥� 讞讟讗转 拽讜讚诪转 诇注讜诇讛. 讜讻讗谉 讘讬讜诇讚转 注谞讬讛, 砖讗诐 注砖讬专讛 讛讬转讛 诪讘讬讗讛 讻讘砖 诇注讜诇讛 (讜注讜祝 诇讞讟讗转) 鈥� 注讜诇讛 拽讜讚诪转 诇讞讟讗转.


 讜讻谉 讻诇 诪拽讜诐 砖讘讗 讛拽专讘谉 注诇 讞讟讗 鈥� 讞讟讗转 拽讜讚诪转 诇注讜诇讛, 讜讻讗谉 讘讬讜诇讚转, 砖拽专讘谉 讞讟讗转讛 讗讬谞讜 诇讻驻专讛 讗诇讗 诇讟讛专讛 鈥� 讛注讜诇讛 拽讜讚诪转. 讜讻诇 诪拽讜诐 砖砖谞讬诐 (砖谞讬 注讜驻讜转) 讘讗讬诐 转讞转 讞讟讗转 砖诪讘讬讗 拽专讘谞讜 讘讚诇讜转 鈥� 讞讟讗转 拽讜讚诪转, 讜讻讗谉 讘讬讜诇讚转 砖讗讬谉 砖谞讬讛诐 讘讗讬诐 转讞转 讞讟讗转, 讗诇讗 专拽 注讜诇讛 转讞转 注讜诇讛 (砖讛专讬 讙诐 注砖讬专讛 诪讘讬讗讛 讞讟讗转 诪谉 讛注讜祝) 鈥� 注讜诇讛 拽讜讚诪转. 诪砖诪注 砖驻注诪讬诐 注讜诇讛 拽讜讚诪转 诇讞讟讗转!


讗诪专 专讘讗: 专拽 诇诪拽专讗讛 讛拽讚讬诪讛 讛讻转讜讘, 砖讘拽专讘谉 讬讜诇讚转 讛讝讻讬专 讗讜转讛 转讞讬诇讛, 讗讘诇 诇诪注砖讛 诪拽专讬讘讬诐 讙诐 讘讬讜诇讚转 讗转 讛讞讟讗转 转讞讬诇讛.


 讜诪爪讬注讬诐 注讜讚, 转讗 砖诪注 [讘讜讗 讜砖诪注] 专讗讬讛 谞讜住驻转: 讛讬讜 诇驻谞讬讜 拽专讘谞讜转 诪诪讬谞讬诐 砖讜谞讬诐, 诪讛 讬注砖讛? 驻专讬诐 拽讜讚诪讬谉 诇讗讬诇讬诐, 讜讗讬诇讬诐 拽讜讚诪讬谉 诇讻讘砖讬诐, 讻讘砖讬诐 拽讜讚诪讬诐 诇砖注讬专讬诐.

